text: РЕГЛАМЕНТ ЗА ИЗПЪЛНЕНИЕ (ЕС) № 1232/2014 НА КОМИСИЯТА
  от 18 ноември 2014 година
  за изменение на Регламент за изпълнение (ЕС) № 215/2014 на Комисията с цел адаптиране на позоваванията на Регламент (ЕС) № 508/2014 на Европейския парламент и на Съвета в него и за поправка на Регламент за изпълнение (ЕС) № 215/2014
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 8, трета алинея и член 22, параграф 7, пета алинея от него,
  като има предвид, че:
  (1)
  Регламент за изпълнение (ЕС) № 215/2014 на Комисията (2) беше приет преди приемането на Регламент (ЕС) № 508/2014 на Европейския парламент и на Съвета (3), за да се гарантира, че е налице законодателството, необходимо за програмиране на европейските структурни и инвестиционни фондове (ЕСИФ), и да се даде възможност за своевременно приемане на съответните оперативни програми.
  (2)
  Вследствие на приемането на Регламент (ЕС) № 508/2014 следва някои позовавания в Регламент за изпълнение (ЕС) № 215/2014 на бъдещия законодателен акт на Съюза относно Европейския фонд за морско дело и рибарство (ЕФМДР) да бъдат заменени с позовавания на Регламент (ЕС) № 508/2014.
  (3)
  По отношение на ЕФМДР беше използвана временна номерация за прилагане на коефициентите към мерките, определени в бъдещия законодателен акт на Съюза за ЕФМДР, относно нивото на подкрепа за целите във връзка с изменението на климата за всеки от петте ЕСИФ, приети с Регламент за изпълнение (ЕС) № 215/2014. Позоваванията в приложение III към Регламент за изпълнение (ЕС) № 215/2014 следва да бъдат приведени в съответствие с окончателната номерация на разпоредбите в Регламент (ЕС) № 508/2014.
  (4)
  С цел да се гарантира, че в контекста на рамката на изпълнението може да бъде оценяван напредъкът при постигането на етапната и общата цел за финансовия показател въз основа на заявленията за плащане, подавани до Комисията, неправилното позоваване в член 5, параграф 2 от Регламент за изпълнение (ЕС) № 215/2014 на член 126, буква в) от Регламент (ЕС) № 1303/2013 следва да бъде поправено на позоваване на член 126, буква а) от Регламент (ЕС) № 1303/2013.
  (5)
  За да се създадат условия за незабавното прилагане на предвидените в настоящия регламент мерки, той следва да влезе в сила в деня след публикуването му в Официален вестник на Европейския съюз.
  (6)
  Мерките, предвидени в настоящия регламент, са в съответствие със становището на Комитета за координация на европейските структурни и инвестиционни фондове.
  (7)
  Регламент за изпълнение (ЕС) № 215/2014 следва да бъде съответно изменен и поправен,
  ПРИЕ НАСТОЯЩИЯ РЕГЛАМЕНТ:
  Член 1
  Регламент за изпълнение (ЕС) № 215/2014 се изменя, както следва:
  1)
  в член 3, параграф 1, втора алинея букви в) и г) се заменят със следното:
  „в)
  представените сведения от страна на държавите членки относно бюджетните кредити и разходите по съответната мярка в годишните доклади за изпълнение в съответствие с член 50, параграфи 4 и 5 от Регламент (ЕС) № 1303/2013 и член 114, параграф 2 от Регламент (ЕС) № 508/2014;
  г)
  информацията и данните, предоставени от държавите членки относно операциите, избрани за финансиране в съответствие с член 97, параграф 1, буква а) и член 107, параграф 3 от Регламент (ЕС) № 508/2014.“
  ;
  2)
  приложение III се заменя с текста, съдържащ се в приложението към настоящия регламент.
  Член 2
  Регламент за изпълнение (ЕС) № 215/2014 се поправя, както следва:
  На страница 68, в член 5, параграф 2:
  вместо
  :
  „2. За всички ЕСИФ с изключение на ЕЗФРСР етапната и общата цел за даден финансов показател се отнасят до общия размер на допустимите разходи, вписани в счетоводната система на сертифициращия орган и заверени от органа съгласно член 126, буква в) от Регламент (ЕС) № 1303/2013.
  За ЕЗФРСР те се отнасят до общия размер на извършените публични разходи, вписани в общата система за мониторинг и оценка.“
  да се чете
  :
  „2. За всички ЕСИФ с изключение на ЕЗФРСР етапната и общата цел за даден финансов показател се отнасят до общия размер на допустимите разходи, вписани в счетоводната система на сертифициращия орган и заверени от органа съгласно член 126, буква а) от Регламент (ЕС) № 1303/2013.
  За ЕЗФРСР те се отнасят до общия размер на извършените публични разходи, вписани в общата система за мониторинг и оценка.“
  Член 3
  Настоящият регламент влиза в сила в деня след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 18 ноември 2014 година.